SL Uradni list Evropske unije C 231/39

Izvleček odločbe o Reykjavík Savings Bank v skladu z Direktivo 2001/24/ES Evropskega parlamenta in Sveta o reorganizaciji in prenehanju kreditnih institucij

2009/C 231/08

POZIV K VLOŽITVI TERJATEV – ROKI, KI JIH JE TREBA SPOŠTOVATI

Organ za finančni nadzor je v skladu z zakonskim pooblastilom iz člena 100a Zakona o finančnih ustanovah št. 161/2002, prim. člen 5 takrat veljavnega Zakona o organu za izplačila iz državne blagajne zaradi nepredvidenega stanja na finančnem trgu št. 129/2008, 21. marca 2009 na skupščini delničarjev prevzel nadzor nad Reykjavík Savings Bank (SPRON) in imenoval odbor za razpustitev. V skladu z Zakonom št. 44/2009 je odbor za razpustitev Reykjavík Savings Bank prevzel pristojnosti začasnega upravnega odbora. Ta je v skladu z odstavkom 3 člena 100a Zakona št. 161/2002 zaključil svoj trimesečni fiksni mandat 23. junija 2009, ko je okrožno sodišče v Reykjaviku imenovalo likvidacijski odbor za Reykjavík Savings Bank, ki je odgovoren za obravnavo terjatev do banke med postopkom prenehanja in za nadzor nad tem postopkom.

Rok za odlog je v skladu z odstavkom 4 člena 101 Zakona o finančnih ustanovah št. 161/2002 30. oktober 2008. Datum za začetek postopkov prenehanja je bil določen na podlagi sodbe okrožnega sodišča v Reykjaviku o imenovanju likvidacijskega odbora 23. junija 2009, prim. podstavek 2 odstavka 3 člena 102 Zakona št. 44/2009.

Kdor želi vložiti terjatev do Reykjavík Savings Bank ali sredstev v okviru te banke, se poziva, naj vloži terjatve v pisni obliki pri likvidacijskem odboru SPRON v šestih mesecih od objave poziva k vložitvi terjatve v vaši državi, mednarodnem časopisu ali Uradnem listu Evropske unije. Terjatve mora likvidacijski odbor prejeti do zgoraj navedenega roka, njihova vsebina pa mora biti v skladu z navodili iz odstavkov 2 in 3 člena 117 Zakona o stečaju št.21/1991.

Izjave o terjatvah je treba poslati na naslednji naslov:

The Winding-Up Board of Reykjavík Savings Bank Lágmúli 6 108 Reykjavík ICELAND

Zaradi zgoraj navedenih zakonodajnih določb morajo vložniki pri vložitvi terjatev navesti skupni znesek terjatev na dan 23. junija 2009.

Terjatve v tujih valutah je treba navesti v zadevni valuti. Vendar lahko vložniki iz držav članic Evropskega gospodarskega prostora in Evropskega združenja za prosto trgovino vložijo terjatve v jeziku domače države. Takšnim vlogam mora biti priložen prevod v islandščino. Vloge pa so lahko v angleščini brez priloženega prevoda. Drugi vložniki lahko terjatve vložijo v islandščini ali angleščini.

Če se terjatve ne vložijo do zgoraj navedenega roka, se razlagajo na enak način kot nezadostno specificirana vloga v skladu s členom 118 Zakona o stečaju št. 21/1991 in tako ne veljajo več do Reykjavik Savings Bank, razen če se ne uporablja kateri od pododstavkov 1–6 določbe.

Treba je poudariti, da z vložitvijo terjatve vložnik prekinja morebitno zaupnost (npr. bančno tajnost) v zvezi z zadevno terjatvijo.

Sestanek vložnikov bo v sredo, 17. marca 2010, ob 10:00 v hotelu Hilton Nordica, na naslovu Suðurlandsbraut 2 v Reykjaviku. Tisti, ki so vložili svoje terjatve do banke, imajo pravico sodelovati na sestanku. Tam bo predstavljen seznam vloženih terjatev in stališče likvidacijskega odbora, ki bo takrat na voljo. Vsaj en teden pred zgoraj navedenim sestankom bo tistim, ki so vložili terjatve do banke, na voljo seznam vloženih terjatev.

Nadaljnje informacije o vložitvi in obdelavi terjatev bodo na voljo na spletni strani banke http://www.spron.is. Likvidacijski odbor želi vložnikom predlagati naslednje:

(a) Da pri vložitvi terjatve navedejo svoj elektronski naslov ali informacije o svojem predstavniku in tako olajšajo širjenje informacij.

(b) Da navedejo bančni račun za omogočanje morebitnih izplačil.

(c) Da čim prej po tem pozivu k vložitvi terjatev vložijo svoje terjatve.

Vzorec vložene terjatve je mogoče najti na http://www.spron.is